text: Lyndom i røverisag fra Lunde
  09 april 2014 kl. 15.47
  To dage efter at have begået røveri i Lunde er en 39-årig mand nu sendt i fængsel i halvandet år.
  Manden er 39 år og bor i Esbjerg, men har tilknytning til Varde-området. Bevæbnet med kniv begik manden mandag røveri mod Nørre Nebel Sparekasse i Lunde ved Varde og flygtede i bil.
  Tirsdag fandt han ud af, at politiet ledte efter ham og meldte sig selv ved middagstid.
  Onsdag indrømmede han alt overfor en dommer i Retten i Esbjerg og modtog en dom på halvandet års fængsel. Han er allerede sendt til afsoning, siger vagtchefen ved Syd- og Sønderjyllands Politi til TV SYD.
  Røveren har overfor politiet forklaret, at han havde gæld. Derfor er pengene fra røveriet allerede væk.
  